Moordbeskuldigde-konstabel verkrag glo tiener | Maroela Media
Moordbeskuldigde-konstabel verkrag glo tiener
'n 33-jarige konstabel, wat reeds teregstaan op 'n aanklag van moord, is vandeesweek buite Pretoria in hegtenis geneem in verband met die verkragting van 'n 15-jarige meisie.
Moses Dlamini, nasionale woordvoerder van die onafhanklike polisie-ondersoekdirektoraat (Opod), het Dinsdag gesê die konstabel, oorspronklik verbonde aan die Cullinan-polisiestasie oos van Pretoria, is Maandag in hegtenis geneem.
"Die konstabel word daarvan verdink dat hy in 2013 'n verdagte, Boy Mahlangu, agter 'n polisievoertuig gesleep het. Mahlangu het aan sy beserings beswyk en 'n moordsaak is teen die konstabel aanhangig gemaak," het Dlamini gesê.
Volgens Dlamini is die konstabel in hegtenis geneem en geskors hangende die uitkoms van die ondersoek. Hy is later op borgtog vrygelaat, waarna hy na Ekangala, noord van Bronkhorstspruit, verhuis het.
"Die beweerde verkragting het Sondag in die vroeë oggendure in Ekangala plaasgevind. Die slagoffer beweer sy het Saterdag saam met 'n vriend gestap toe die konstabel, wie se kinders saam met haar skoolgaan, in sy motor langs haar stilgehou het. Haar vriend was 'n entjie voor haar. Die konstabel het haar glo gedwing om in sy voertuig te klim deur te dreig om haar te skiet."
Die meisie het in die voertuig geklim, waarna die beampte glo na 'n grondpad gery het waar hy haar verkrag het.
Die slagoffer se ma het die voorval Sondag by die polisie aangemeld nadat haar dogter by die huis opgedaag en haar van die voorval vertel het.
Opod is deur die polisie ingelig om die saak te ondersoek. "Die slagoffer is vir mediese behandeling en ondersoek geneem, waarna die konstabel deur die Opod-ondersoekbeamptes in hegtenis geneem is."
Die beampte moet Woensdag in die Ekangala-landroshof verskyn op aanklag van verkragting. Die beampte se moordsaak is geskeduleer om 24 Februarie te hervat.
Gauteng misdaad Opod Pretoria verkragtings
[Foto's] Brandende bande, traangas tydens Barberton-betoging
Goeie nuus vir Brink-gesin
Vrot tot op die been …nou moet sulke mense jou oppas …hoe kan mens ooit veilig voel met sulke mense !
Watter tiepe mense neem julle indiens. Duidelik is daar geen gesonde riglyne nie. Swak, uiters swak. Julle is veronderstel om die swakes te help en maak so misbruik van die voorreg. Ek het nie woorde nie. Hoeveel mal het dit nie al gebeur nie. Nee wat as ek in die moeilikheid is sal ek dit self uitsorteer. Ek sal julle nie bel nie.
Ek stem Lance. En daar is die bewys dat 'n groot krimineel 'n blou uniform dra. Ek hoop die skorsing word summier afdanking. Alles vir hulle moet met geweld gepaard gaan.
"Moordbeskuldige-konstabel"' Hoe op aarde kan iemand wat van moord beskuldig word nog in die besit van vuurwapen wees? En nog in blou uniform?
Dis 'n aanklag teen die SAPS se menslike hulpbronne afdeling. Word aansoekers nie aan sekere sielkundige toetse onderwerp om te sien of hulle goeie polisiemanne/vrouens sal wees nie??? Indien nie, hoekom nie? Indien wel, hoe het dit gebeur dat hierdie "gewoontemisdadiger" ooit aangestel is? Hoop nie die man is met volle salaris geskors nie terwyl daar 2 sulke ernstige aanklagte teen hom is nie. As hy nog steeds salaris kry, behoort dit onmiddelik gestaak te word. Ook moes hy nooit borgtog gekry het nie, want dan het die verkragting nie plaasgevind nie! Die verkragtingslagoffer behoort 'n saak te maak teen… Lees meer »